text: বরিশালে মাদকাসক্ত পুত্রকে পুলিশের হাতে তুলে দিলেন পিতা | বরিশালটাইমস
  বরিশালে মাদকাসক্ত পুত্রকে পুলিশের হাতে তুলে দিলেন পিতা
  ৮:২৬ অপরাহ্ণ, মার্চ ৩, ২০১৮
  বরিশালের বাবুগঞ্জ উপজেলায় মাদকাশক্ত পুত্রকে পুলিশের হাতে তুলে দিলেন পিতা। উপজেলার জাহাঙ্গীর নগর ইউনিয়নের ব্রাহ্মণদিয়া গ্রামের মো. হাবিবুর রহমান খলিফা তার মাদকাসক্ত পুত্র মো. সৌরভের (২১) অত্যাচারের কবল থেকে রক্ষা পেতে শুক্রবার (২ মার্চ) রাতে বাবুগঞ্জ থানা পুলিশের হাতে সোপর্দ করেন।
  সৌরভের রাতেই পিতা বাদী হয়ে বাবুগঞ্জ থানায় মামলা দায়ের করেন।
  মামলার অভিযোগ সূত্রে জানা গেছে- সৌরভ প্রায়ই মাদক ক্রয়ের টাকার প্রয়োজনে বিভিন্ন বাহানায় বাবা মা'র কাছে টাকা দাবি করত। টাকা দিতে ব্যর্থ হলে গৃহের আসবাবপত্র ভাঙচুর এমনকি মা-বাবাকে মারধর করতেও সে দিধাবোধ করত না। গত ১৩ ফেব্রুয়ারি টাকার বাহানায় সে মাকে মরধর করে। গত শুক্রবার অনুরূপ ঘটনায় বাবাকে মারধর শুরু করলে বাবা অনুপায় হয়ে নিজ সন্তানকে আটক করে পুলিশের হাতে তুলে দেন। শুধু তাই নয় তিনি বাদী হয়ে ছেলের বিরুদ্ধে থানায় মামলা দায়ের করেন। পুলিশ আটক সৌরভকে শনিবার আদালতে সোপর্দ করেন।
  এ ব্যপারে বাবুগঞ্জ থানার ভারপ্রাপ্ত কর্মকর্তা (ওসি) আব্দুস সালাম বরিশালটাইমসকে বলেন, সৌরভের বিরুদ্ধে তার বাবা হাবিবুর রহমান থানায় অভিযোগ দায়ের করেছেন। এর আগে তাকে আটক করা হয়। পুলিশ সৌরভকে শনিবার আদালতের মাধ্যমে কারাগারে প্রেরণ করেছে।''